b'\n_START_ARTICLE_\nValve-Liivi Kingisepp\n_START_SECTION_\nElulugu\n_START_PARAGRAPH_\nV.-L. Kingisepp alustas \xc3\xb5pinguid Kirim\xc3\xa4e Algkoolis (1942\xe2\x80\x931946), j\xc3\xa4tkas Haapsalu 1. Keskkoolis (praeguses L\xc3\xa4\xc3\xa4nemaa \xc3\x9chisg\xc3\xbcmnaasiumis), mille l\xc3\xb5petas 1954. aastal. P\xc3\xa4rast seda alustas ta \xc3\xb5pinguid Tartu Riiklikus \xc3\x9clikoolis, \xc2\xa0aastal 1959 l\xc3\xb5petas ta selle eesti filoloogia erialal. 1981 kaitses V.-L. Kingisepp kandidaadiv\xc3\xa4itekirja teemal "Otto Wilhelm Masingu "Marahwa N\xc3\xa4ddala-Lehhe" s\xc3\xb5navara". V\xc3\xa4itekirjast l\xc3\xa4htudes on ta koostanud ajalehe Maarahwa N\xc3\xa4ddala-Leht s\xc3\xb5nastiku, mis on ilmunud aastatel 1972\xe2\x80\x931986 sariv\xc3\xa4ljaandes "S\xc3\xb5nas\xc3\xb5el". \xc2\xa0Kingisepp t\xc3\xb6\xc3\xb6tas V\xc3\xb5nnu Keskkooli eesti keele ja kirjanduse \xc3\xb5petajana aastatel 1959\xe2\x80\x931962. 1962 asus ta t\xc3\xb6\xc3\xb6le Tartu \xc3\x9clikoolis, kus t\xc3\xb6\xc3\xb6tas alguses eesti keele kateedri vanemlaborandina ja tunnitasulise \xc3\xb5ppej\xc3\xb5una (1962\xe2\x80\x931968), seej\xc3\xa4rel t\xc3\xa4iendas end aspirantuuris (1968\xe2\x80\x931970). 1970 alustas ta t\xc3\xb6\xc3\xb6d vanem\xc3\xb5petajana (1970\xe2\x80\x931988) ning t\xc3\xb6\xc3\xb6tas kuni pensioneerumiseni dotsendina (1987\xe2\x80\x932004). Praegu on ta Tartu \xc3\xbclikooli emeriitdotsent. 1988\xe2\x80\x931992 t\xc3\xb6\xc3\xb6tas ta Oulu \xc3\xbclikoolis eesti keele lektorina._NEWLINE_Aastal 1961 liitus V.-L. Kingisepp Emakeele Seltsiga. Ta on kuulunud Emakeele Seltsi aastaraamatu toimetuskolleegiumi ja ESi juhatusse, kus ta on olnud laekur, kirjatoimetaja ja abiesimees. Aastast 2011 on ta Emakeele Seltsi auliige.\n_START_SECTION_\n\xc3\x95ppej\xc3\xb5ut\xc3\xb6\xc3\xb6 Tartu \xc3\x9clikoolis\n_START_PARAGRAPH_\nV.-L. Kingisepp on juhendanud kursuse- ja diplomit\xc3\xb6id eesti kirjakeele ortograafia ning s\xc3\xb5navara alal. \xc3\x9che silmapaistvama uurimist\xc3\xb6\xc3\xb6 on tema juhendamisel teinud Kristel Ress (Kikas), kes uuris Heinrich Stahli keele\xc3\xb5petuses (1637) sisalduva saksa-eesti s\xc3\xb5nastiku materjali. Kingisepp ja Ress t\xc3\xb6\xc3\xb6tasid v\xc3\xa4lja vanade saksa-eesti s\xc3\xb5nastike leksika eesti-saksa s\xc3\xb5nastikeks \xc3\xbcmberp\xc3\xb6\xc3\xb6ramise metoodika, neist t\xc3\xa4nap\xc3\xa4evase digiandmebaasi loomise p\xc3\xb5him\xc3\xb5tted, nii et eesti aines on s\xc3\xb5nastiku kasutaja jaoks esikohal. Ressi magistrit\xc3\xb6\xc3\xb6 p\xc3\xb5hjal 2002. aastal ilmunud raamat kandis pealkirja "Mida sisaldab Heinrich Stahli Vocabula?"._NEWLINE_Aastate jooksul on Kingisepp pidanud \xc3\xbclikoolis erinevaid loengukursusi eesti kirjakeele ajaloost ja s\xc3\xb5navarast, \xc3\xb5igekeelsusest, leksikograafiast jm. Ta on koostanud \xc3\xb5ppevahendeid ning juhendanud proseminare ja seminare. Kingisepp t\xc3\xb6\xc3\xb6tas omaaegse Tartu Riikliku \xc3\x9clikooli ettevalmistusosakonnas ja oli \xc3\xbcli\xc3\xb5pilaste teadusliku \xc3\xbchingu eesti keele ja soome-ugri keelte ringi juhendaja. V.-L. Kingisepa ja T\xc3\xb5nu Seilenthali eestvedamisel korraldati keeleringis 1980. aastatel kevad- ja s\xc3\xbcgiskoole, \xc3\xbcli\xc3\xb5pilaste teaduskonverentse, ettekandekoolitusi ja muid teadust populariseerivaid \xc3\xbcritusi. See oli keeleringi tegevuse k\xc3\xb5rgaeg.\n_START_SECTION_\nIsiklikku\n_START_PARAGRAPH_\nV.-L. Kingisepp kasvas \xc3\xbcles pere \xc3\xbcheksanda lapsena._NEWLINE_Tema abikaasa oli arstiteadlane ja T\xc3\x9c emeriitdotsent Peet-Henn Kingisepp (1936\xe2\x80\x932012). Abielust on tal kaks last.\n_START_SECTION_\nVana kirjakeele uurimisr\xc3\xbchm\n_START_PARAGRAPH_\n1995. aastal asutati Tartu \xc3\x9clikooli eesti keele \xc3\xb5ppetooli eesti vana kirjakeele t\xc3\xb6\xc3\xb6r\xc3\xbchm, mida hakkas juhtima Valve-Liivi Kingisepp ja mille eesm\xc3\xa4rk oli vana kirjakeele korpuse ja selle p\xc3\xb5hjal s\xc3\xb5nastiku loomine. Uurimisr\xc3\xbchma kuulusid selle algusaastail Jaak Peebo, Epp Ehasalu, Urve Pirso, K\xc3\xbclli Prillop ja K\xc3\xbclli Habicht, kes juhib r\xc3\xbchma t\xc3\xb6\xc3\xb6d t\xc3\xa4naseni ja kelle \xc3\xbcmber on koondunud uued liikmed, nt Carl Eric Simmul, Liina P\xc3\xa4rismaa jt. T\xc3\xb6\xc3\xb6r\xc3\xbchm tegeleb tekstikorpuste t\xc3\xa4iendamise ning kirjakeele vanima perioodi s\xc3\xb5navara ja grammatika uurimisega. R\xc3\xbchm on koostanud ja v\xc3\xa4lja andnud vanade tekstide s\xc3\xb5nastikke ning korraldanud teaduskonverentse, nn vana kirjakeele p\xc3\xa4evi. Viimasel vana kirjakeele p\xc3\xa4eval 13.11.2015 t\xc3\xa4histati V.-L. Kingisepa 80. s\xc3\xbcnnip\xc3\xa4eva ning esitleti K\xc3\xbclli Habichti, Pille Penjami ja K\xc3\xbclli Prillopi koostatud raamatut "Heinrich Stahli tekstide s\xc3\xb5nastik" (toimetanud juubilar).\n_START_SECTION_\nTunnustused\n_START_PARAGRAPH_\n2006. aastal andis Isamaaliidu Rahvuskultuuri \xc3\x9chenduse \xc5\xbe\xc3\xbcrii auhinna Valve-Liivi Kingisepale kui rahvuskultuuri edendajale._NEWLINE_2013. aastal sai ta riikliku tunnustuse elut\xc3\xb6\xc3\xb6 eest vaimuvallas._NEWLINE_2013. aastal p\xc3\xa4lvis ta Wiedemanni keeleauhinna. Auhinna sai ta \xc3\xb5ppej\xc3\xb5ut\xc3\xb6\xc3\xb6 ja eesti keele uurimise korraldust\xc3\xb6\xc3\xb6 eest ning kauaaegse p\xc3\xbchendumise eest eesti vana kirjakeele uurimisele._NEWLINE_Wiedemanni keeleauhinna laureaadina liitus V.-L. Kingisepp 2013. aastal Wiedemanni fondiga (WF), mis kuulub Eesti rahvuskultuuri Fondi (ERKF) allfondide hulka. 4.detsembril 2005. aastal loodud fond on algatatud Wiedemanni keeleauhinna laureaatide poolt ning selle eesm\xc3\xa4rgiks on anda panus eesti rahvakultuuri, toetades eesti keele \xc3\xb5pet ja rahvuslikku kasvatust. Kingisepp liitus fondiga p\xc3\xa4rast Wiedemanni keeleauhinna saamist._NEWLINE_V.-L. Kingisepp on Eesti Keeletoimetajate Liidu auliige._NEWLINE_2009. ja 2011. aastal toetas Valve-Liivi Kingisepp Maie Paju m\xc3\xa4lestuseks v\xc3\xa4lja antud stipendiumi fondi, et panustada L\xc3\xa4hte \xc3\x9chisg\xc3\xbcmnaasiumi \xc3\xb5pilaste kunstiga tegelemisse ja eneseteostusse._NEWLINE_2019. aastal anti Kingisepale teenetem\xc3\xa4rk Tartu T\xc3\xa4ht.'